SK Úradný vestník Európskej únie C 252/14

Oznámenie francúzskej vlády týkajúce sa smernice Európskeho parlamentu a Rady 94/22/ES o podmienkach udeľovania a používania povolení na vyhľadávanie, prieskum a ťažbu uhľovodíkov (1)

(Stanovisko k žiadosti o vyhľadávanie tekutých alebo plynných uhľovodíkov nazývané „Permis Bleue Lorraine Nord“)

(Text s významom pre EHP)

2009/C 252/06

Žiadosťou z 22. septembra 2008 spoločnosť European Gas limited so sídlom na 7-10 Chandos Street, Cavendisch Square, W1G 9DQ Londýn, UNITED KINGDOM, požiadala o povolenie na päťročné obdobie na vyhľadávanie tekutých alebo plynných uhľovodíkov nazývané „Permis Bleue Lorraine Nord“ na území s rozlohou približne 360 km štvorcových, ktoré sa týka časti departementu Moselle.

Oblasť, na ktorú sa vzťahuje toto povolenie, je vymedzená úsekmi poludníkov a rovnobežiek postupne spájajúcimi uvedené body definované ich geografickými súradnicami v stupňoch (NTF, poludník prechádzajúci Parížom):

Body Zemepisná dĺžka v stupňoch Zemepisná šírka v stupňoch A 4,70 stupňa V 54,80 stupňa S B 4,70 stupňa V 54,60 stupňa S C 4,90 stupňa V 54,60 stupňa S D 4,90 stupňa V 54,50 stupňa S E 5,00 stupňa V 54,50 stupňa S F 5,00 stupňa V 54,60 stupňa S G 5,20 stupňa V 54,60 stupňa S

Bod H: priesečník poludníka 5,20 stupňa V s francúzsko-nemeckou hranicou

Bod I: priesečník rovnobežky 54,80 stupňa S s francúzsko-nemeckou hranicou

Bod I až H: francúzsko-nemecká hranica

Podávanie žiadostí a kritériá na udelenie oprávnenia

Žiadatelia, ktorí podali počiatočnú žiadosť a konkurenčné žiadosti, musia spĺňať podmienky, ktoré sa ustanovujú v článkoch 4 a 5 dekrétu č. 2006-648 z 2. júna 2006 o oprávneniach na ťažbu a na podzemné skladovanie (Úradný vestník Francúzskej republiky z 3. júna 2006).

Spoločnosti, ktoré majú záujem, môžu v časovej lehote deväťdesiat dní po uverejnení tohto stanoviska predložiť konkurenčnú žiadosť podľa podmienok uvedených v „Stanovisku o získaní oprávnení na ťažbu uhľovodíkov vo Francúzsku“, uverejnenom v Úradnom vestníku Európskych spoločenstiev C 374 z 30. decembra 1994 na strane 11 a stanovených dekrétom č. 2006-648 o oprávneniach na ťažbu a na podzemné skladovanie. Konkurenčné žiadosti treba poslať na ministerstvo pre správu baní na ďalej uvedenú adresu.

O počiatočnej žiadosti a o konkurenčných žiadostiach sa rozhodne podľa kritérií na udeľovanie oprávnení na ťažbu vymedzených v článku 6 uvedeného dekrétu a rozhodnutia sa prijmú najneskôr 1. októbra 2010.

Podmienky a požiadavky týkajúce sa výkonu činnosti a jej ukončenia

Žiadateľom sa adresuje výzva, aby sa riadili článkami 79 a 79.1 ťažobného kódexu a dekrétom č. 2006-649 z 2. júna 2006 o ťažobných prácach, prácach podzemného skladovania a o poriadku pre bane a podzemné skladovanie (Úradný vestník Francúzskej republiky z 3. júna 2006).

Všetky doplňujúce informácie je možné získať na ministerstve životného prostredia, energetiky, trvalo udržateľného rozvoja a mora, ktoré má na starosti ekologické technológie a rokovania o klimatických zmenách [Ministère de l’écologie, de l’énergie, du développement durable et de la mer (Direction générale de l'énergie et climat, Direction de l'énergie, Sous-direction de la sécurité d'approvisionnement et des nouveaux produits énergétiques bureau exploration production des hydrocarbures), Arche de La Défense Paroi Nord, 92055 La Défense Cedex, FRANCE (Tel. +33 140819537 Fax +33 140819529)].

Právne a regulačné ustanovenia uvedené vyššie je možné nájsť na internetovej stránke Légifrance http://www.legifrance.gouv.fr

(1) Ú. v. ES L 164, 30.6.1994.